**เป้าหมายที่ ๗ – พลังงานสะอาดที่เข้าถึงได้**

กระทรวงพลังงานในฐานะผู้รับผิดชอบหลักของเป้าหมายที่ ๗ มองว่า การส่งเสริมพลังงานหมุนเวียนและการเพิ่มประสิทธิภาพพลังงาน นับเป็นกลไกขับเคลื่อนสำคัญที่สนับสนุนให้ประเทศไทยสามารถลดการปล่อยก๊าซเรือนกระจกและบรรลุเป้าหมายความเป็นกลางทางคาร์บอน (Carbon Neutrality) ภายในปีค.ศ. 2050 ตามที่นายกรัฐมนตรีได้ประกาศเจตนารมณ์ไว้ในการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ครั้งที่ 26 (COP26) ที่ผ่านมา และมีการวางกรอบทิศทางนโยบายพลังงานของประเทศอย่างสอดรับกับกรอบเป้าหมายที่ 7 ของ SDGs โดยดำเนินการผ่าน ๓ เป้าหมายย่อยที่สำคัญ ได้แก่

หนึ่ง การสร้างหลักประกันว่ามีการเข้าถึงบริการพลังงานสมัยใหม่ในราคาที่สามารถซื้อหาได้และเชื่อถือได้ โดยถ้วนหน้า ภายในปี ๒๕๗๓ โดยการพัฒนาและขยายระบบโครงข่ายไฟฟ้า การสนับสนุนการผลิตไฟฟ้าในพื้นที่ห่างไกลต่าง ๆ เพื่อให้มั่นใจได้ว่าประเทศไทยมีสัดส่วนของครัวเรือนที่สามารถเข้าถึงการใช้ไฟฟ้าได้เกือบร้อยละ ๑๐๐ ทั้งนี้ ในปี ๒๕๖๕ พบว่ามีครัวเรือนที่สามารถเข้าถึงการใช้ไฟฟ้าแล้ว ๒๑,๕๓๕,๑๐๗ ครัวเรือน จากครัวเรือนทั้งหมดทั้งสิ้น ๒๑,๕๙๓,๐๗๔ ครัวเรือน ในเขตพื้นที่รับผิดชอบของการไฟฟ้าส่วนภูมิภาค หรือคิดเป็นสัดส่วนร้อยละ ๙๙.๗๓

 สอง การเพิ่มสัดส่วนของพลังงานหมุนเวียนในสัดส่วนของโลก (global energy mix) ภายในปี 2573 สำหรับการดำเนินการเพื่อตอบสนองเป้าหมาย SDGs ข้างต้น ในปี 2565 ประเทศไทยโดยกระทรวงพลังงานประสบความสำเร็จในการเพิ่มสัดส่วนการใช้พลังงานทดแทนที่ร้อยละ 14.49 ของการใช้พลังงานขั้นสุดท้าย (Total Final Energy Consumption: TFEC) ซึ่งตามแผนพลังงานทดแทนและพลังงานทางเลือก (AEDP 2018) ตั้งเป้าหมายเพิ่มสัดส่วนพลังงานหมุนเวียนร้อยละ 30 ของการใช้พลังงานขั้นสุดท้าย ภายในปี 2580 ผ่านการสนับสนุนการลงทุนในโครงการผลิตไฟฟ้าจากพลังงานหมุนเวียนต่าง ๆ ส่งเสริมให้มีการใช้พลังงานหมุนเวียนเป็นเชื้อเพลิงความร้อนในกระบวนการผลิตภาคอุตสาหกรรม รวมถึงส่งเสริมการใช้เชื้อเพลิงชีวภาพในภาคขนส่ง ได้แก่ ไบโอดีเซล และเอทานอล เป็นต้น ผ่านมาตรการ Feed-in-Tariff (FiT) เป็นหลัก ซึ่งมีโครงการสำคัญ ๆ ซึ่งดำเนินการโดยกรมพัฒนาพลังงานทดแทนและอนุรักษ์พลังงาน เช่น การช่วยเหลือชุมชนในพื้นที่ห่างไกล/พื้นที่พิเศษ 83 พื้นที่ ผ่านโครงการสนับสนุนพลังงานทดแทนเพื่อตอบสนองโครงการอันเนื่องมาจากพระราชดำริ ปี 2564 โดยสนับสนุนการติดตั้งเทคโนโลยี ระบบสูบน้ำพลังงานแสงอาทิตย์ ระบบอบแห้งพลังงานแสงอาทิตย์ ระบบผลิตไฟฟ้า Mini grid แบบรวมศูนย์ ระบบผลิตไฟฟ้าส่องสว่างสาธารณะ และเตาชีวมวล มีผลให้ประชาชนจาก 10,778 ครัวเรือน สามารถลดค่าใช้จ่ายด้านพลังงานได้ 106 ล้านบาทต่อปี รวมถึง การรับซื้อไฟฟ้าพลังงานหมุนเวียนที่ผลิตจาก Solar, Solar Battery, Wind, Industrial and municipal waste จำนวนมากกว่า 5,000 MW และ โครงการโรงไฟฟ้าชุมชน ซึ่งมีการทำสัญญาซื้อขายไฟฟ้า (PPA) แล้ว จำนวน 41 โครงการ รวมทั้งสิ้น 140.65 MW เป็นต้น

นอกจากนี้ ยังสนับสนุนให้เกิดการลงทุน และส่งเสริมให้มีการใช้พลังงานหมุนเวียนประเภทต่าง ๆ โดยกองส่งเสริมและพัฒนาพลังงานภูมิภาค สำนักงานปลัดกระทรวงพลังงาน ได้ดำเนินโครงการเพิ่มสมรรถนะด้านการบริหารและจัดการพลังงานครบวงจรในชุมชนระดับตำบลและเครือข่ายพลังงานชุมชน โดยเป็นกระบวนการสร้างการมีส่วนร่วมของประชาคมในการจัดการพลังงาน สิ่งแวดล้อม และแผนงบประมาณในท้องถิ่นของตนเองให้เกิดประสิทธิภาพมากขึ้น โดยผ่านการดำเนินกิจกรรมที่สอดคล้องกับศักยภาพของชุมชนเป็นหลัก เพื่อตอบสนองต่อแผนการพัฒนาเชิงพื้นที่ โดยเฉพาะประเด็นการขับเคลื่อนเศรษฐกิจฐานราก ผ่านการจัดทำโครงการหรือแผนงานของเจ้าหน้าที่องค์กรปกครองส่วนท้องถิ่น (อปท.) โดยมีเป้าหมายเพื่อให้ชุมชนลดการใช้พลังงานสอดคล้องกับวิถีชีวิต สามารถพึ่งพาตนเองและบริหารจัดการด้านพลังงานอย่างมีส่วนร่วม บนฐานศักยภาพพลังงานทดแทนในพื้นที่ ซึ่งการดำเนินการที่ผ่านมาตั้งแต่ ปี 2549 - ปัจจุบัน มี อปท. เข้าร่วมการดำเนินกิจกรรมภายใต้ โครงการฯ แล้วทั้งสิ้น 2,830 อปท. ทั่วประเทศ (7,850 อปท.) ได้สร้างอาสาสมัครพลังงานชุมชน (อส.พน.) คือ ประชาชนที่มีจิตอาสาทำงานร่วมกับกระทรวงพลังงานจำนวนกว่า 28,000 คน ก่อเกิดแหล่งศึกษาดูงานด้านพลังงาน 594 แห่ง สร้างนวัตกรรมเทคโนโลยีพลังงาน สร้างโอกาสพัฒนาต่อยอดสู่วิสาหกิจชุมชน อุตสาหกรรมระดับครัวเรือน และOTOP เพิ่มมูลค่าและลดของเสียในกระบวนการผลิต จากงบประมาณอุดหนุนเทคโนโลยีพลังงานระดับชุมชนปีละ ประมาณ 27 ล้านบาท จะสามารถลดต้นทุนค่าใช้จ่ายด้านพลังงานให้กลุ่มวิสาหกิจชุมชน และกลุ่มเกษตรกรได้ 10 ล้านบาทต่อปี และสามารถเพิ่มรายได้ให้กลุ่มวิสาหกิจชุมชน และกลุ่มเกษตรกรได้ 9 ล้านบาทต่อปี คิดเป็นการลดใช้พลังงานลงได้อย่างน้อย 0.65 ktoe ต่อปี

สาม การเพิ่มอัตราการปรับปรุงประสิทธิภาพการใช้พลังงานของโลกให้เพิ่มขึ้นเป็น 2 เท่า ภายในปี 2573 โดยมีการดำเนินการเพื่อตอบสนองเป้าหมาย SDGs ข้างต้น ในปี 2565 ประเทศไทยโดยกระทรวงพลังงานสามารถส่งเสริมการประหยัดพลังงานซึ่งทำให้ลดความเข้มทางพลังงานลง (Energy Intensity: EI) ร้อยละ 18.74 จากเป้าหมายตามแผนอนุรักษ์พลังงาน (EEP 2018) ในการลดความเข้มทางพลังงาน ร้อยละ 30 ภายในปี 2580 โดยมีปี 2553 เป็นปีฐาน ซึ่งมีการดำเนินโครงการและนำมาตรการอนุรักษ์พลังงานต่าง ๆ มาบังคับใช้อย่างเป็นรูปธรรม เพื่อตอบสนองต่อเป้าหมายด้วยการเพิ่มประสิทธิภาพการใช้พลังงานของประเทศให้มากขึ้น เช่น การกำกับดูแลการดำเนินงานตามพระราชบัญญัติการส่งเสริมการอนุรักษ์พลังงาน พ.ศ. 2535 เรื่องการจัดการพลังงานในโรงงานควบคุมและอาคารควบคุม โดยปัจจุบันมีโครงการติดตามข้อมูลผลประหยัดพลังงานในโรงงานควบคุมและอาคารควบคุม ซึ่งมีโรงงานควบคุม จำนวน 6,418 แห่ง และอาคารควบคุม จำนวน 3,306 แห่ง ที่เข้าข่ายต้องปฏิบัติตามกฎหมาย โดยมีการคาดการณ์ว่าจะเกิดผลประหยัดพลังงานไม่น้อยกว่า 250 พันตันเทียบเท่าน้ำมันดิบ (ktoe) ต่อปี หรือคิดเป็นปริมาณก๊าซคาร์บอนไดออกไซด์ที่สามารถลดได้ประมาณ 505 พันตันคาร์บอนไดออกไซด์ต่อปี และการดำเนินมาตรการด้านการออกแบบอาคารเพื่อการอนุรักษ์พลังงาน (Building Energy Code: BEC) ซึ่งกำหนดให้อาคารที่จะก่อสร้างใหม่หรือดัดแปลงใน 9 ประเภทอาคาร ขนาดพื้นที่ตั้งแต่ 2,000 ตารางเมตรขึ้นไป ต้องออกแบบให้มีการใช้พลังงานเป็นไปตามเกณฑ์ประสิทธิภาพพลังงานขั้นต่ำในระบบต่าง ๆ ได้แก่ ระบบปรับอากาศ ระบบส่องสว่าง ระบบผลิตน้ำร้อน และมีการนำพลังงานหมุนเวียนมาใช้ในอาคาร โดยปัจจุบันมีอาคารที่ผ่านการตรวจประเมินอาคารแล้ว จำนวน 903 อาคาร (ภาครัฐ 539 อาคาร ภาคเอกชน 364 อาคาร) คิดเป็นผลประหยัดรวม 666 GWh/ปี หรือประมาณ 57 ktoe ต่อปี คิดเป็นปริมาณก๊าซคาร์บอนไดออกไซด์ที่สามารถลดได้ประมาณ 358 ตันต่อปี

นอกจากนี้ กรมพัฒนาพลังงานทดแทนและอนุรักษ์พลังงาน ได้มีการสนับสนุนด้านเงินลงทุนผ่านโครงการสนับสนุนการลงทุนเพื่อปรับเปลี่ยน ปรับปรุง เครื่องจักรวัสดุเพื่อการอนุรักษ์พลังงาน และโครงการส่งเสริมการอนุรักษ์พลังงานในผู้ประกอบการขนส่งสินค้า โดยสนับสนุนให้กับกลุ่มโรงงานอุตสาหกรรม อาคาร วิสาหกิจชุมชน ผู้ประกอบการภาคเกษตรกรรม ธุรกิจ Startup สนับสนุนสูงสุดไม่เกิน 3,000,000 บาทต่อราย และภาคชนส่งสนับสนุนไม่เกิน 1,000,000 บาทต่อราย ซึ่งมีเงินลงทุนหมุนเวียน รวม 2,300 ล้านบาท ช่วยลดการปล่อยก๊าซคาร์บอนไดออกไซด์ 100,000 ตันต่อปี คิดเป็นผลประหยัด 784 ล้านบาทต่อปี รวมถึง โครงการส่งเสริมเครื่องจักรอุปกรณ์ประสิทธิภาพสูงและวัสดุเพื่อการอนุรักษ์พลังงานโดยการติดฉลากตาม พรบ. การส่งเสริมการอนุรักษ์พลังงาน พ.ศ. 2535 (ฉบับที่ 2 พ.ศ. 2550) ซึ่งช่วยให้เกิดผลประหยัดพลังงาน 122.2 ktoe หรือ 3,604.48 ล้านบาทต่อไป และลดการปล่อยก๊าซคาร์บอนไดออกไซด์ 7,429 พันตันต่อปี